**Odbor za negospodarske dejavnosti**

Štev.: 011-6/2019-27

Datum: 04. 11. 2021

**ZAPISNIK**

**14. redne seje Odbora za negospodarske dejavnosti,** ki se je sestal v sredo, 03. 11. 2021 ob 16.30 uri v sejni sobi Občine Dornava.

**Prisotni**: Marjan Hrga, Stanislav Ciglar, Dominik Kukovec, Rok Strižič, Klavdija Šuen

Ostali prisotni: Janko Merc, župan, Nada Kolednik, direktorica občinske uprave in Brigita Vidovič, tajnica.

**DNEVNI RED:**

**1. Predlog Proračuna Občine Dornava za leto 2022**

**2. Predlog Rebalansa št. 3 Občine Dornava za leto 2021**

**3. Energetska sanacija vrtca**

**4. Razno**

**Potrditev dnevnega reda**

Z dnevnim redom so bili člani predhodno seznanjeni z vabilom na sejo. Na dnevni red ni bilo pripomb.

**Ad/1 – Predlog Proračuna Občine Dornava za leto 2022**

Predlog Proračuna Občine Dornava za leto 2022 so člani odbora prejeli po e-mailu.

Predsednik Odbora za negospodarske dejavnosti Marjan Hrga je prosil župana Janka Merca za podrobnejšo obrazložitev Proračuna.

Župan Janko Merc je povedal, da so prihodki v prihodnjem letu planirani v malo večjem znesku in sicer v višini 2,635.480,17 EUR, medtem ko so odhodki planirani v višini 2,918.125,61 EUR oz. 282.645,44 EUR višji od prihodkov, saj se predvideva prenos sredstev iz leta 2021.

Nadalje je direktorica Nada Kolednik podrobneje obrazložila posamezne postavke in sicer se bodo prihodki največ povečali od nadomestil za uporabo stavbnega zemljišča ter od prodaje osnovnih sredstev, zmanjšali pa od grobnin na Polenšaku in v Dornavi ter za prejeta sredstva za projekt LAS.

Najvišje povišanje odhodkov je pri postavki za volitve, občinskih predpisih, Promociji Slovenije, razvoj turizma in gostinstva, občinskem podrobnem prostorskem načrtu, energetski sanaciji vrtca, koncesiji za JS redno vzdrževanje občinskih cest, Novi ulici Dornava, modernizaciji ceste LC076031 Polenšak – Slomi, ureditvi avtobusnih postajališč ter plačah za režijski obrat.

Dodane so nove proračunske:

- 04020 Občinski predpisi v višini 16.000,00 EUR,

- 16036 Čistilna akcija v višini 1.500,00 EUR.

Predlagano je bilo tudi povišanje sejnin članov občinskega sveta, saj se le te niso povišale 10 let. Vsak član občinskega sveta ima lahko največ 2.700,00 EUR bruto na leto. Člani odbora so se strinjali s povišanjem sejnin na 100,00 EUR neto.

Na predlog nekaterih članov odbora bi se naj povišala postavka za javne razpise za kulturo in šport in sicer za 30% oz. na znesek, ki je bil zagotovljen pred Covidom – 19.

**Ad/2 – Predlog Rebalansa št. 3 Občine Dornava za leto 2021**

Predlog Rebalansa št. 3 Občine Dornava za leto 2021 je bil poslan svetnikom po e-mailu.

Župan je povedal, da so skupne številke ostale enake, in sicer prihodki znašajo 2,583.047,03 EUR oz. skupaj z ostankom iz leta 2020 2,746.586,83 EUR in v tej višini so planirani tudi odhodki. Vendar so pri teh odhodkih predlagane spremembe pri naslednjih postavkah:

- energetska sanacija šole, kjer se loči dokumentacija za energetsko sanacijo šole v višini 14.738,67 EUR ter dokumentacija za energetsko sanacijo Vrtca v višini 21.255,28 EUR.

Novost pa je, da se je postavka 15061 Vodovod Spodnje Podravje zmanjšala za 60.000,00 EUR, ki pa so se prenesli na postavko 06070 Investicija v upravno zgradbo za poravnavo kredita.

**Ad/3 – Energetska sanacija vrtca**

Gradivo k tej točki dnevnega reda so člani občinskega sveta prejeli po e-mailu.

Direktorica Nada Kolednik je povedala, da so se na skupnem sestanku s člani občinskega sveta odločili za en objekt obnove, tako da je Osnovna šola Dornava iz projekta izključena. Po tekočih cenah bi naj znašala investicija energetske sanacije vrtca 599.099,82 EUR, od tega je upravičenih stroškov cca 323.000,00 EUR in od tega se lahko pridobi cca 160.000,00 EUR nepovratnih sredstev. Prihranki iz sanacije bi naj znašali 7.529,00 EUR letno, izvedba investicije pa je bila delno v letu 2022 in delno v letu 2023. Kaj točno se bo delalo, bo predstavljeno na naslednji 2. izredni seji, ki bo 11. 11. 2021, kjer bo prisoten g. Matej Rogač, predstavnik podjetja Fima projekti d.o.o., ki pripravlja celoten investicijski program.

**Ad/4 - Razno**

Marjan Hrga je predlagal okrasitev novoletne jelke pred stavbo Občine Dornava, s čimer so se člani odbora za negospodarstvo strinjali.

Predsednik Odbora za negospodarske dejavnosti Marjan Hrga se je vsem prisotnim zahvalil za udeležbo in sejo zaključil ob 18.00 uri.

Zapisala Predsednik odbora

Brigita Vidovič Marjan Hrga